লোকসভা ভোটের আগে বিজেপির রাজ্য সংগঠনে বড়সড় রদবদলের ইঙ্গিত দিলেন দলের সর্বভারতীয় সভাপতি অমিত শাহ। বুধবার দিল্লি থেকেই নির্দেশিকা জারি করে সহ-সম্পাদক পদে কিশোর বর্মনকে দায়িত্ব দিলেন মোদীর সেনাপতি। ছোটবেলা থেকে সঙ্ঘের সঙ্গে যুক্ত কিশোর বর্মন। বর্তমানে তিনি এবিভিপি-র সাধারণ সম্পাদকের (সংগঠন) দায়িত্ব সামলাচ্ছিলেন। এবার এলেন মূল সংগঠনে। আর সরাসরি অমিত শাহ তাঁকে নিয়োগ করলেন, যা খানিকটা বেনজিরই। তবে এমন ঘটনা এর আগে দিলীপ ঘোষের নিয়োগের ক্ষেত্রে ঘটেছিল। দিলীপবাবুকে সভাপতি ঘোষণার ৯ মাসে সংগঠনে আনা হয়েছিল। রাজনৈতিক মহলের মতে, লোকসভা ভোটের আগে রাজ্য বিজেপির সংগঠনে নিয়ন্ত্রণ বাড়াল আরএসএস।  উল্লেখ্য, আগামী সেপ্টেম্বরে রাজ্য বিজেপির সংগঠনে রদবদলের সম্ভাবনা রয়েছে। তখন অনেক নতুন মুখ আসতে পারে। বস্তুত দিন কয়েক আগে বেশ কয়েকটি জেলায় সভাপতি বদল করেছে বিজেপি। তখন বিজেপির রাজ্য সভাপতি দিলীপ ঘোষ বলেছিলেন, রাজ্যে আস্তে আস্তে সংগঠন বাড়ছে। নতুন তরুণ মুখকেও নিয়ে আসা হচ্ছে। এদিনের নিয়োগেও রয়েছে তারুণ্যের ছোঁয়া।